Yhdessä valvontakamerakuvassa ryöstöistä epäilty katsoo suoraan kameraan.

Poliisi julkaisi selkeämmän valvontakamerakuvan epäillystä ryöstäjästä ja pyytää edelleen vihjeitä. POLIISI

Tässä toiseen valvontakameraan tallentunut kuva miehestä. POLIISI

Eilen keskiviikkona Lahdessa tapahtui jälleen uusi ryöstö. Puoli viiden aikaan iltapäivällä mies anasti teräaseella uhkaamalla alaikäiseltä puhelimen Lahden Kirkkokadulla.

Ryöstösarja alkoi Hämeen poliisilaitoksen mukaan jo maanantaina. Sama tekijä on ryöstänyt teräaseella uhaten Lahden keskustassa jo viisi ihmistä lyhyen ajan sisällä. Maanantaina mies ryösti yhden, tiistaina kolme ja keskiviikkona yhden ihmisen. Kahdessa tapauksessa uhrit ovat olleet alaikäisiä.

Tutkinnanjohtaja, rikoskomisario Jari Kiiskinen kertoo Iltalehdelle, että nimenomaan puhelimet ovat olleet aina ryöstön kohteena.

Epäillyn tekotapana on ollut pyytää matkapuhelinta lainaksi ja melkein heti sen jälkeen hän on teräaseella uhaten yrittänyt anastaa tai anastanut matkapuhelimen.

Kiitettävästi vihjeitä

Poliisi on saanut eilisen tiedotteen jälkeen toistakymmentä vihjettä.

Kiiskisen mukaan tällä hetkellä poliisi selvittää noin 20 henkilön mahdollista osuutta ryöstösarjaan.

– Vihjeitä on tullut eri puolilta Suomea, Lapista asti. Poliisin täytyy aina selvittää jokainen vihje, Kiiskinen sanoo.

Poliisi kiittää jo tässä vaiheessa median ja yleisön aktiivisuutta. Vinkkejä voi edelleen toimittaa sähköpostiin vihjeet.hame@poliisi.fi tai puhelimella 0295 414 222.